Document ID: 32004R2256

KOMMISSIONENS FORORDNING (EF) Nr. 2256/2004
af 14. oktober 2004
om ændring af Rådets forordning (EF) nr. 747/2001 hvad angår fællesskabstoldkontingenter for visse landbrugsprodukter med oprindelse i Egypten, Malta og Cypern og hvad angår referencemængder for visse produkter med oprindelse i Malta og Cypern
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union (1), særlig artikel 57, stk. 2,
under henvisning til Rådets forordning (EF) nr. 747/2001 af 9. april 2001 om forvaltning af fællesskabstoldkontingenter og referencemængder for varer, der er præferenceberettigede i medfør af aftalerne med visse Middelhavslande og om ophævelse af forordning (EF) nr. 1981/94 og (EF) nr. 934/95 (2) særlig artikel 5, stk. 1, litra b), og
ud fra følgende betragtninger:
(1)
Ved sin afgørelse 2004/664/EF af 24. september 2004 (3) gav Rådet tilladelse til undertegnelse og midlertidig anvendelse fra 1. maj 2004 af en protokol til Euro-Middelhavsaftalen mellem De Europæiske Fællesskaber og deres medlemsstater på den ene side og Den Arabiske Republik Egypten på den anden side for at tage hensyn til Den Tjekkiske Republiks, Republikken Estlands, Republikken Cyperns, Republikken Ungarns, Republikken Letlands, Republikken Litauens, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union.
(2)
I henhold til denne protokol indføres et nyt toldkontingent, og der foretages ændringer i de i henhold til forordning (EF) nr. 747/2001 eksisterende toldkontingenter.
(3)
For at kunne implementere det nye toldkontingent og ændringerne i de eksisterende toldkontingenter er det nødvendigt at foretage ændringer i forordning (EF) nr. 747/2001.
(4)
For året 2004 skal mængderne for de nye toldkontingenter og forhøjelserne af de eksisterende toldkontingenter beregnes i forhold til de i protokollen angivne basismængder under hensyntagen til den del af perioden, der er udløbet inden den 1. maj 2004.
(5)
Med henblik på at lette forvaltningen af visse eksisterende toldkontingenter indeholdt i forordning (EF) nr. 747/2001 bør de mængder, der importeres inden for rammerne af disse kontingenter, modregnes i de toldkontingenter, der er åbnet i medfør af forordning (EF) nr. 747/2001, som ændret ved nærværende forordning.
(6)
Efter Maltas og Cyperns tiltrædelse af Den Europæiske Union bør toldkontingenterne og referencemængderne for produkter med oprindelse i disse medlemsstater som indeholdt i forordning (EF) nr. 747/2001 bortfalde. Henvisningen til disse kontingenter og referencemængder bør derfor udgå.
(7)
Eftersom protokollen til Euro-Middelhavsaftalen mellem EU og Egypten anvendes foreløbigt fra den 1. maj 2004, bør denne forordning finde anvendelse fra samme dato og bør træde i kraft hurtigst muligt.
(8)
De i denne forordning fastsatte foranstaltninger er i overensstemmelse med udtalelsen fra Toldkodeksudvalget -
UDSTEDT FØLGENDE FORORDNING:
Artikel 1
I forordning (EF) nr. 747/2001 foretages følgende ændringer:
1)
Artikel 1 affattes således:
»Artikel 1
Toldindrømmelser inden for rammerne af fællesskabstoldkontingenter eller referencemængder
Ved overgang til fri omsætning i Fællesskabet af varer med oprindelse i Algeriet, Marokko, Tunesien, Egypten, Jordan, Syrien, Libanon, Israel, Vestbredden og Gaza samt Tyrkiet, der er opført i bilag I til IX, kan der indrømmes suspension eller nedsættelse af tolden inden for rammerne af fællesskabstoldkontingenter eller inden for rammen af referencemængder i de perioder og i overensstemmelse med de bestemmelser, der er fastsat i denne forordning.«.
2)
Artikel 3, stk. 2, udgår.
3)
Bilag IV er ændret som angivet i bilaget til denne forordning.
4)
Bilag X og XI udgår.
Artikel 2
De mængder, der i medfør af forordning (EF) nr. 747/2001 er overgået til fri omsætning i Fællesskabet siden åbningen af de kontingentperioder, der stadig er åbne den 1. maj 2004 inden for rammerne af toldkontingenterne med løbenumrene 09.1707, 09.1710, 09.1711, 09.1719, 09.1721 og 09.1772, vil ved ikrafttrædelsen af denne forordning blive modregnet i de respektive toldkontingenter i bilag IV til forordning (EF) nr. 747/2001, som ændret ved nærværende forordning.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. maj 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. oktober 2004.

Labels: 3
18